ส่วนที่ 1

ข้อมูลสรุป (Executive Summary)

บริษัท เจริญโภคภัณฑ์อาหาร จำกัด (มหาชน) (“CPF”)
เป็นบริษัทหลักในประเทศไทยของเครือเจริญโภคภัณฑ์ ในการดำเนินธุรกิจเกษตรอุตสาหกรรม
ด้านการเลี้ยงสัตว์และผลิตอาหารจากเนื้อสัตว์ทั้งในประเทศและต่างประเทศ
โดยการดำเนินธุรกิจส่วนใหญ่อยู่ในประเทศไทย ณ วันที่ 31 ธันวาคม 2546 CPF
มีบริษัทย่อยทั้งสิ้นจำนวน 35 แห่ง
เป็นบริษัทย่อยที่ดำเนินธุรกิจหลักด้านเกษตรอุตสาหกรรมครบวงจรในประเทศไทยจำนวน 23
บริษัทและในต่างประเทศจำนวน 4
บริษัทและด้านการจัดจำหน่ายสินค้าจำพวกเนื้อสัตว์แปรรูปและผลิตภัณฑ์อาหารสำเร็จรูปในต่างประเทศ
จำนวน 4 บริษัท และเป็นบริษัทย่อยที่ดำเนินธุรกิจอื่นๆ อีก 4 บริษัท

การดำเนินธุรกิจเกษตรอุตสาหกรรมครบวงจรในประเทศไทยซึ่งดำเนินการโดย CPF
และบริษัทย่อยในประเทศไทยนั้น
เป็นธุรกิจที่เริ่มต้นตั้งแต่การจัดหาวัตถุดิบเพื่อใช้ในการผลิตอาหารสัตว์ การเพาะพันธุ์สัตว์
การเลี้ยงสัตว์เพื่อการค้า การแปรรูปเนื้อสัตว์ จนกระทั่งถึงการผลิตอาหารสำเร็จรูป
การดำเนินธุรกิจดังกล่าวแบ่งออกได้เป็น 2 ธุรกิจหลัก คือ (1) ธุรกิจสัตว์บก
ซึ่งครอบคลุมสินค้าในกลุ่มของไก่ เป็ด และสุกร (2) ธุรกิจสัตว์น้ำ
ซึ่งครอบคลุมสินค้าในกลุ่มของกุ้งและปลา สินค้าของแต่ละธุรกิจสามารถแบ่งได้เป็น 3 หมวดหลัก คือ
หมวดอาหารสัตว์ หมวดพันธุ์สัตว์ และหมวดเนื้อสัตว์และผลิตภัณฑ์อาหาร
โดยสินค้าที่ผลิตได้ของแต่ละธุรกิจจะมีการจำหน่ายทั้งภายในประเทศและต่างประเทศคิดเป็นสัดส่วนเท่ากับร้อยละ
77 : 23 ในปี 2546 ซึ่งการจัดจำหน่ายภายในประเทศ
ส่วนใหญ่จะเป็นการดำเนินการโดยบริษัทผู้ผลิตที่กระจายอยู่ในภูมิภาคต่างๆ ของประเทศ
ส่วนการจัดจำหน่ายในต่างประเทศนั้น
จะดำเนินการโดยอาศัยเครือข่ายของบริษัทย่อยในต่างประเทศ 4 บริษัท ได้แก่ Aqua Beauty,
Inc. และAqua-Agri Foods International, Inc.
ซึ่งเป็นผู้จัดจำหน่ายสินค้าอาหารทะเลในตลาดสหรัฐอเมริกา และ CPF Europe S.A. และ
Fusion Foods Limited
ซึ่งเป็นผู้จัดจำหน่ายสินค้าเนื้อสัตว์แปรรูปและผลิตภัณฑ์อาหารสำเร็จรูปในตลาดยุโรปและสหราชอาณาจักร
ตามลำดับ

ส่วนการดำเนินธุรกิจเกษตรอุตสาหกรรมในต่างประเทศ CPF
ดำเนินการผ่านบริษัทย่อยในต่างประเทศ ได้แก่ Charoen Pokphand (USA), Inc.
ซึ่งดำเนินธุรกิจไก่เนื้อครบวงจรในสหรัฐอเมริกาเพื่อรองรับความต้องการบริโภคภายในประเทศสหรัฐอเมริกาเป็นหลัก
C.P. Aquaculture (Beihai) Co., Ltd. และ C.P. Aquaculture (Hainan) Co.,
Ltd. ซึ่งดำเนินธุรกิจผลิตและจำหน่ายอาหารสัตว์ และฟาร์มเพาะเลี้ยงสัตว์น้ำ
ในประเทศสาธารณรัฐประชาชนจีน และ C.P. Food Product (Shanghai) Co., Ltd.
ซึ่งดำเนินธุรกิจร้านอาหารไทยในประเทศสาธารณรัฐประชาชนจีน

เนื่องจากสถานการณ์ด้านราคาเนื้อไก่ในประเทศสหรัฐอเมริกาซึ่งแม้จะมีการปรับตัวดีขึ้นในปี 2546
แต่ก็ยังคงมีความไม่แน่นอนว่าภาวะดังกล่าวจะดำรงอยู่ได้ต่อเนื่อง
บริษัทย่อยในประเทศสหรัฐอเมริกาจึงได้มีแผนการที่จะขายสินทรัพย์ที่ใช้ในการดำเนินธุรกิจออกไป
และเนื่องจากมูลค่าที่คาดว่าจะได้รับจากการขายสินทรัพย์ดังกล่าวมีจำนวนต่ำกว่าราคาตามบัญชีของสินทรัพย์นั้นประมาณ
938 ล้านบาท ดังนั้น
บริษัทย่อยจึงได้รับรู้จำนวนที่ต่ำกว่านั้นเป็นผลขาดทุนจากการด้อยค่าของสินทรัพย์ในงบกำไรขาดทุนของปี
2546 และได้โอนสินทรัพย์ดังกล่าวออกจากบัญชี “ที่ดิน อาคาร และอุปกรณ์” ไปไว้ที่บัญชี
“สินทรัพย์รอการขาย” โดยแสดงไว้เป็นรายการแยกต่างหากในงบดุล ณ วันที่ 31 ธันวาคม 2546
ภายใต้หัวข้อ “สินทรัพย์หมุนเวียนอื่น” ทั้งนี้
การขายสินทรัพย์ของบริษัทย่อยดังกล่าวได้ดำเนินการแล้วเสร็จ เมื่อวันที่ 12 มีนาคม 2547
โดยมูลค่าที่ขายได้จริงมีจำนวนใกล้เคียงกับมูลค่าตามบัญชีของสินทรัพย์ภายหลังจากการหักค่าเผื่อการด้อยค่า
ซึ่งได้บันทึกไว้ในงบการเงินประจำปี 2546

นอกจากการดำเนินธุรกิจหลักดังกล่าวข้างต้นแล้ว CPF ยังมีการลงทุนในบริษัทย่อยอีก 2 บริษัท
เพื่อให้บริการแก่บริษัทภายในกลุ่ม CPF เป็นหลัก ได้แก่ บริษัท ซีพีเอฟ ไอทีเซ็นเตอร์ จำกัด
ดำเนินธุรกิจการให้บริการด้านเทคโนโลยีสารสนเทศและ บริษัท ซีพีเอฟ เทรนนิ่งเซ็นเตอร์ จำกัด
ดำเนินธุรกิจการให้บริการด้านการฝึกอบรม ส่วนบริษัทย่อยที่ดำเนินธุรกิจด้านการลงทุนมี 2 บริษัท
ได้แก่ CPF Investment Limited และ BKP Holdings Limited นอกจากนี้ CPF
ยังมีเงินลงทุนทางตรงและทางอ้อมในธุรกิจต่างๆ ทั้งในประเทศและต่างประเทศ
โดยเป็นเงินลงทุนในธุรกิจที่เกี่ยวเนื่องกับธุรกิจหลัก เช่น
ธุรกิจเกษตรอุตสาหกรรมในประเทศมาเลเซีย (Charoen Pokphand Holdings (Malaysia)
Sdn. Bhd.) ในประเทศเวียดนาม (C.P. Vietnam Livestock Co., Ltd.)
และในประเทศอินเดีย (Charoen Pokphand (India) Private Limited และ C.P.
Aquaculture (India) Private Limited) เป็นต้น
และเป็นเงินลงทุนในธุรกิจที่ไม่เกี่ยวเนื่องกับธุรกิจหลัก เช่น ธุรกิจค้าส่งและค้าปลีกในประเทศไทย
(บริษัท สยามแม็คโคร จำกัด (มหาชน) และบริษัท ซี.พี. เซเว่นอีเลฟเว่น จำกัด (มหาชน)
ตามลำดับ) ธุรกิจโทรคมนาคมในประเทศไทย (บริษัท เทเลคอมเอเซียคอร์ปอเรชั่น จำกัด
(มหาชน)) ธุรกิจค้าส่งในประเทศสาธารณรัฐประชาชนจีน (Lotus CPF (PRC) Investment
Co., Ltd. (เดิมชื่อ SHV-CPF (PRC) Investment Co., Ltd.))
ธุรกิจสวนป่าในประเทศไทย (บริษัท นว 84 จำกัด) และธุรกิจบริหารโครงการศูนย์การค้า
“Super Brand Mall” ในประเทศสาธารณรัฐประชาชนจีน (Kinghill Limited) เป็นต้น

CPF นำหุ้นสามัญเข้าจดทะเบียนในตลาดหลักทรัพย์แห่งประเทศไทยเมื่อเดือนธันวาคม 2530
และได้แปรสภาพเป็นบริษัทมหาชนจำกัด ในเดือนมกราคม 2537
โดยได้เปลี่ยนแปลงมูลค่าหุ้นสามัญที่ตราไว้ จากเดิมมูลค่าหุ้นละ 10 บาท เป็น มูลค่าหุ้นละ 1 บาท
เมื่อเดือนกันยายน 2544

ปัจจุบัน CPF มีหลักทรัพย์จดทะเบียนในตลาดหลักทรัพย์แห่งประเทศไทยภายใต้ชื่อย่อ “CPF”
สำหรับหุ้นสามัญและ“CPF-W2” สำหรับใบสำคัญแสดงสิทธิซึ่งออกและเสนอขายเมื่อวันที่ 22
กรกฎาคม 2545 โดย ณ วันที่ 31 ธันวาคม 2546 CPF มี ทุนชำระแล้ว 5,718,532,611 บาท
เป็นหุ้นสามัญทั้งจำนวน และมีมูลค่าหุ้นสามัญ CPF ตามราคาตลาด ณ วันดังกล่าวประมาณ 25,162
ล้านบาท

รายได้จากการขายรวมของ CPF และบริษัทย่อย สำหรับปี 2546 มีจำนวน 83,109 ล้านบาท
และมีกำไรสุทธิจำนวน 2,242 ล้านบาท โดยในระหว่างปี 2546 CPF
ได้จ่ายเงินปันผลระหว่างกาลให้แก่ผู้ถือหุ้น รวมทั้งสิ้น 2 ครั้ง
ครั้งแรกเป็นการจ่ายจากกำไรสะสมที่ยังไม่ได้จัดสรร ในอัตราหุ้นละ 0.05 บาท
และครั้งที่สองเป็นการจ่ายจากผลการดำเนินงานประจำไตรมาสที่ 3 ปี 2546 ในอัตราหุ้นละ 0.14
บาท รวมเป็นเงินทั้งสิ้น 1,087 ล้านบาท นอกจากนี้ เมื่อวันที่ 24 กุมภาพันธ์ 2547
คณะกรรมการของ CPF ได้ประกาศจ่ายเงินปันผลจากผลการดำเนินงานประจำไตรมาสที่ 4 ปี
2546 ให้แก่ผู้ถือหุ้นในอัตรา 0.04 บาทต่อหุ้น เป็นเงิน 229 ล้านบาท
โดยจะจ่ายเป็นเงินปันผลประจำปี ซึ่งจะเสนอต่อที่ประชุมผู้ถือหุ้นเพื่อพิจารณาอนุมัติในวันที่ 21
เมษายน 2547

สำนักงานใหญ่ของ CPF ตั้งอยู่ที่ อาคาร ซี.พี.ทาวเวอร์ ชั้น 15 เลขที่ 313 ถนนสีลม แขวงสีลม
เขตบางรัก กรุงเทพมหานคร 10500 โทรศัพท์ 0-2625-8000 (ส่วนกลาง) 0-2638-2935-6
(สำนักลงทุนสัมพันธ์) โทรสาร 0-2638-2942